Broj: 01-076/24-2479

Podgorica, 28.06.2024. godine

Klub poslanika Bošnjačke stranke

Poslanik, g-din Damir Gutić

**POSLANIČKO PITANJE**

Šta Vlada Crne Gore u narednom periodu planira da uradi kako bi region Plava i Gusinja dobio neophodne pretpostavke za razvoj i valorizaciju potencijala sa kojim raspolaže?

**ODGOVOR**

Uvaženi poslaniče Gutić,

Na početku odgovora moram da kažem da sam sa velikim zadovoljstvom bio u Rožajama prije nekoliko dana i imao čast da otvorim rekonstruisani put Rožaje – Špiljani, koji su građani sa nestrpljenjem čekali godinama.

Baš finalizacijom započetih projekata, koji su, vrlo često neopravdano dugo trajali, pokušavamo da u najkraćem mogućem roku popravimo uslove za život. Nimalo slučajno nijesam pomenuo Rožaje, već iz želje da konkretno potvrdim namjeru, koju imamo da stvorimo neophodne pretpostavke za razvoj i valorizaciju čitavog tog regiona, kom pripadaju i Plav i Gusinje.

Rizikujem, a valjda mi je to suđeno u političkom životu pošto sam i IBAR ispromovisao na sličan način, da postanem dosadan ponavljajući ključne stvari, ali „repetitio est mater studiorum“ - izgradnja putne infrastrukture osnovna je pretpostavka za održiv razvoj.

I tu dolazimo do još jednog dobrog primjera da putevi imaju benefite koji prevazilaze teritorijalne granice opština. Put Lubnice – Jezerine, koji smo otvorili u martu, značajno je skratio vrijeme putovanja od centralnog do sjeveroistočnog dijela Crne Gore, a to je samo početak.

Zakonom o budžetu Crne Gore za 2024. godinu, u okviru Kapitalnog budžeta, koji sprovode Uprava za kapitalne projekte i Uprava za saobraćaj, za realizaciju kapitalnih projekata na teritoriji opštine Gusinje planirano je 240.000 eura za 4 projekta ukupne procijenjene vrijednosti oko 6 mil. eura, dok je za 11 projekta koji se realiziju na teritoriju opštine Plav, a čija je ukupna procijenjena vrijednost oko 53 mil. eura za 2024. godinu planiran iznos od 2,1 mil. eura.

Osim navedenog, kroz projekte pomoć lokalnim samoupravama u rješavanju infrastrukturnih problema Vlada je kroz Zakon o budžetu Crne Gore za 2024. godinu obezbijedila dodatna sredstva za sve opštine posebno one iz sjeverne regije. S tim u vezi, Uprava za kapitalne projekte je zaključila jednogodišnji ugovor sa opštinom Plav na iznos od 900.000,00 eura, a sa opštinom Gusinje na iznos od 800.00,00 eura, a iste mogu namjenski da realizuju do kraja tekuće godine po svojim prioritetima.

Poštovani poslaniče,

Od starta našeg mandata jasna je poruka da imamo tri stuba rada. Jednostavna agenda, koja garantuje poboljšanje standarda i kvaliteta života. Jedan od ta tri stuba je eksponencijalan i ravnomjeran razvoj. Poseban akcenat ću još jednom staviti na ravnomjeran, jer svjedoci smo da su pojedini krajevi Crne Gore neopravdano zapostavljeni.

Zato ćemo povezati Crnu Goru, a nastavkom izgradnje auto-puta, najveći će benefit osjetiti stanovnici sjeveroistočnog dijela, među kojima su žitelji Plava i Gusinja. Apsolutno sam uvjeren da će bolja putna povezanost, uz unapređenje aerodroma, biti okidač za dolazak ogromnog broja turista, koji će se, bez sumnje, zaljubiti u dolinu Grebaje i ostale prirodne ljepote Plava i Gusinja.

Vlada je bila spremna da finansiranjem iz sopstvenih sredstava nastavi gradnju auto-puta, ali podrška Evropske komisije i EBRD-ija, omogućiće nam da se još više posvetimo regionalnim putnim pravcima, a samo u ovoj godini smo planirali da se u sjevernom dijelu države radi na izgradnji i rekonstrukciji magistralnih i regionalnih puteva u dužini od oko 120 km!

Tenderska procedura za izbor izvođača dionice Mateševo – Andrijevica je u toku, a jednako bitno za stanovnike Plava i Gusinja, je to što je raspisan i otvoren tender za izradu Idejnog rješenja za dionicu Andrijevica – Peć. Pristigle su četiri ponude i u najskorijem roku biće završena ta procedura, koja je bitan korak ka izgradnji još jedne važne saobraćajnice.

Već smo krenuli da realizujemo projekte i konkretno na teritoriji opštine Plav i Gusinje u dijelu državnih puteva. U toku je rekonstrukcija raskrsnice na ulazu u Plav, vrijednost radova je oko 300 hiljada eura. Trenutno se izvode i radovi na sanaciji klizišta „Jabuka“ na regionalnom putu Murino – Bjeluha. Vrijednost radova je 110 hiljada eura.

U toku je izrada glavnog projekta za dionicu puta Plav-Bogićevica u dužini od 10 km (ukupna dužina iznosi 17,5 km). Raspisan je javni poziv za unaprjeđenje bezbjednosti saobraćaja na 20 raskrsnica državnih puteva na teritoriji cijele države, a jedna od tih je i raskrsnica za Murino.

Što se tiče opštine Gusinje, u toku je izrada studije bezbjednosti za put Berane-Gusinje-Grnčar u dužini od 54 km, nakon čega će se uraditi glavni projekat poboljšanja bezbjednosti saobraćaja i uslijediti tender za izvođenje radova.

U dijelu daljeg razvoja ovog dijela sjevera veliku ulogu odigraće i projekti, koji su pod okriljem Ministarstva poljoprivrede, šumarstva i vodoprivrede. Prvo kroz sprovođenje Programa integrisanog razvoja koridora rijeka Save i Drine (SDIP), u saradnji sa Svjetskom bankom.

Ministarstvo je za projekat, koji obuhvala četiri države, vrijedan oko 330 miliona eura, osim lokacija u Beranama i Bijelom Polju, odabralo još tri lokacije koje pripadaju opštinama Plav i Gusinje.

S tim u vezi, Vlada Crne Gore je Kapitalnim budžetom za 2024. opredijelila sredstva za izradu projektne dokumentacije za Zaštitu i revitalizaciju Plavskog jezera. Realizacija tog projekta će biti kandidovana za II Fazu SDIP programa, kako bi se u saradnji sa Svjetskom bankom, trajno zaštitio i sačuvao ovaj predio izvanrednih prirodnih odlika i velikog razvojnog potencijala.

U opštini Gusinje u prvoj fazi projekta bila su predviđena dva projekta regulacije. Prvi - regulacije rijeke Grnčar nizvodno od saobraćajnog mosta u dužini od oko 842 m. Očekujemo da će Ugovor za izvođenje radova po Glavnom projektu biti potpisan tokom septembra. Rok za završetak radova je 15 mjeseci.

Veliku šansu za razvoj Plava i Gusinja svakako vidimo u poljoprivredi, jer tu postoje bogati potencijali, a poljoprivreda ima izrazit multiplikativan učinak na ostale privredne grane. Agrobudžetom za ovu godinu oprijedeljeno je 75 miliona eura za poljoprivredu i ruralni razvoj, a kroz IPARD III program crnogorskim poljoprivrednicima na raspolaganju su dodatna 63 miliona eura.

Pored pomenutog seta najvažnih mjera podrške namijenjenih svim poljoprivrednicima, kada govorimo konkretno, samo o ulaganju u sjever Crne Gore, u 2024. otpočelo je sprovođenje novog GORA projekta vrijednog 10 miliona eura u vidu granta, koji se implementira na teritoriji 14 crnogorskih opština (13 opština sa sjevera Crne Gore i u Nikšiću iz centralnog dijela).

Na kraju, dozvolite mi da se vratim na početak. Saobraćajna infrastruktura je ključ valorizacije ogromnog potencijala, jer, siguran sam da ćemo se saglasati, bez dobre saobraćajne infrastrukture, gotovo da je nemoguće privući kredibilne investitore da ulažu u manje razvijene djelove zemlje. Naš jasan cilj je ravnomjeran regionalni razvoj i uvjeren sam da ćemo ga ostvariti.

S poštovanjem,

 **PREDSJEDNIK**

 **mr Milojko Spajić**